CELEX: 32017D0995
Language: el
Date: 2017-06-09 00:00:00
Title: Εκτελεστική απόφαση (ΕΕ) 2017/995 της Επιτροπής, της 9ης Ιουνίου 2017, σχετικά με τη σύσταση της Κοινοπραξίας των Ευρωπαϊκών Αρχείων Δεδομένων Κοινωνικών Επιστημών — Κοινοπραξία Ευρωπαϊκής Ερευνητικής Υποδομής (ΚΕΕΥ CESSDA) [κοινοποιηθείσα υπό τον αριθμό C(2017) 3870]

13.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 149/85
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/995 ΤΗΣ ΕΠΙΤΡΟΠΉΣ
   της 9ης Ιουνίου 2017
   σχετικά με τη σύσταση της Κοινοπραξίας των Ευρωπαϊκών Αρχείων Δεδομένων Κοινωνικών Επιστημών — Κοινοπραξία Ευρωπαϊκής Ερευνητικής Υποδομής (ΚΕΕΥ CESSDA)
   
      
         [κοινοποιηθείσα υπό τον αριθμό C(2017) 3870]
      
   
   (Τα κείμενα στην αγγλική, γαλλική, γερμανική, δανική, ελληνική, ολλανδική, ουγγρική, σλοβακική, σλοβενική, σουηδική και τσεχική γλώσσα είναι τα μόνα αυθεντικά)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (1), και ιδίως το άρθρο 6 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η Αυστρία, το Βέλγιο, η Γαλλία, η Γερμανία, η Δανία, η Ελβετία, η Ελλάδα, το Ηνωμένο Βασίλειο, οι Κάτω Χώρες, η Νορβηγία, η Ουγγαρία, η Σλοβακία, η Σλοβενία, η Σουηδία και η Τσεχική Δημοκρατία ζήτησαν από την Επιτροπή να συστήσει την Κοινοπραξία των Ευρωπαϊκών Αρχείων Δεδομένων Κοινωνικών Επιστημών — Κοινοπραξία Ευρωπαϊκής Ερευνητικής Υποδομής (ΚΕΕΥ CESSDA). Συμφώνησαν ότι η Νορβηγία θα είναι η χώρα υποδοχής του CESSDA ΚΕΕΥ. Η Ελβετική Συνομοσπονδία γνωστοποίησε την απόφασή της να συμμετάσχει στην CESSDA ERIC, αρχικά ως παρατηρήτρια χώρα. Συμφώνησε επίσης ότι η Νορβηγία θα είναι η χώρα υποδοχής του CESSDA ΚΕΕΥ.
            
         
               (2)
            
            
               Δεδομένου ότι, στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση, οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά τη γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει να παρατείνει την εν λόγω προθεσμία. Κατά συνέπεια, και με την επιφύλαξη τυχόν διατάξεων της συμφωνίας αποχώρησης, η παρούσα εκτελεστική απόφαση εφαρμόζεται μόνον έως ότου το Ηνωμένο Βασίλειο παύσει να αποτελεί κράτος μέλος.
            
         
               (3)
            
            
               Ο κανονισμός (ΕΚ) αριθ. 723/2009 ενσωματώθηκε στη συμφωνία για τον Ευρωπαϊκό Οικονομικό Χώρο (ΕΟΧ) με την απόφαση της μεικτής επιτροπής του ΕΟΧ αριθ. 72/2015 (2).
            
         
               (4)
            
            
               Σύμφωνα με το άρθρο 5 παράγραφος 2 του κανονισμού (ΕΚ) αριθ. 723/2009, η Επιτροπή αξιολόγησε το αίτημα και κατέληξε στο συμπέρασμα ότι πληροί τις απαιτήσεις που προβλέπει ο εν λόγω κανονισμός.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 20 του κανονισμού (ΕΚ) αριθ. 723/2009,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Συστήνεται η Κοινοπραξία των Ευρωπαϊκών Αρχείων Δεδομένων Κοινωνικών Επιστημών — Κοινοπραξία Ευρωπαϊκής Ερευνητικής Υποδομής, με την ονομασία «ΚΕΕΥ CESSDA».
   2.   Τα ουσιώδη στοιχεία του καταστατικού της ΚΕΕΥ CESSDA παρατίθενται στο παράρτημα.
   Άρθρο 2
   Η παρούσα απόφαση απευθύνεται στην Τσεχική Δημοκρατία, τη Γαλλική Δημοκρατία, την Ομοσπονδιακή Δημοκρατία της Γερμανίας, την Ελβετική Συνομοσπονδία, την Ελληνική Δημοκρατία, την Ουγγαρία, το Βασίλειο του Βελγίου, το Βασίλειο της Δανίας, το Βασίλειο των Κάτω Χωρών, το Βασίλειο της Νορβηγίας, τη Δημοκρατία της Αυστρίας, τη Σλοβακική Δημοκρατία, τη Δημοκρατία της Σλοβενίας, το Βασίλειο της Σουηδίας, καθώς και το Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Βρυξέλλες, 9 Ιουνίου 2017.
      
         
            Για την Επιτροπή
         
         Carlos MOEDAS
         
            Μέλος της Επιτροπής
         
      
   
   
      (1)  ΕΕ L 206 της 8.8.2009, σ. 1.
   
      (2)  Απόφαση της Μεικτής Επιτροπής του ΕΟΧ αριθ. 72/2015, της 20ής Μαρτίου 2015, για την τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών (ΕΕ L 129 της 19.5.2016, σ. 85).
   
      ΠΑΡΑΡΤΗΜΑ
      
         ΟΥΣΙΩΔΗ ΣΤΟΙΧΕΙΑ ΤΟΥ ΚΑΤΑΣΤΑΤΙΚΟΥ ΤΗΣ ΚΕΕΥ CESSDA
      
      
         Τα άρθρα και οι παράγραφοι των άρθρων του καταστατικού της ΚΕΕΥ CESSDA που παρατίθενται κατωτέρω περιλαμβάνουν τα ουσιώδη στοιχεία σύμφωνα με το άρθρο 6 παράγραφος 3 του κανονισμού (ΕΚ) αριθ. 723/2009
      
      1.   Καθήκοντα και δραστηριότητες
      
      (άρθρο 2 του καταστατικού της ΚΕΕΥ CESSDA)
      
               
                  1.
               
               
                  Η ΚΕΕΥ CESSDA είναι το κομβικό σημείο μιας κατανεμημένης ερευνητικής υποδομής που συνδέει μεταξύ τους τα αρχεία δεδομένων των κοινωνικών επιστημών των μελών, των παρατηρητών και άλλων εταίρων. Η ΚΕΕΥ CESSDA δεν λειτουργεί ίδια αρχεία δεδομένων.
               
            
               
                  2.
               
               
                  Καθήκον της CESSDA ΚΕΕΥ είναι να προσφέρει κατανεμημένη και βιώσιμη ερευνητική υποδομή που να παρέχει στην ερευνητική κοινότητα τη δυνατότητα διεξαγωγής έρευνας υψηλής ποιότητας στις κοινωνικές επιστήμες, συμβάλλοντας στην παραγωγή αποτελεσματικών λύσεων για τις μείζονες προκλήσεις που αντιμετωπίζει σήμερα η κοινωνία, και να διευκολύνει τη διδασκαλία και την εκμάθηση στις κοινωνικές επιστήμες.
               
            
               
                  3.
               
               
                  Η ΚΕΕΥ CESSDA έχει μη κερδοσκοπικό χαρακτήρα. Η ΚΕΕΥ CESSDA μπορεί, ωστόσο, να διεξάγει περιορισμένες οικονομικές δραστηριότητες, υπό τον όρο ότι έχουν στενή σχέση με τα κύρια καθήκοντά της και δεν θέτουν σε κίνδυνο την εκτέλεση των εν λόγω καθηκόντων.
               
            
               
                  4.
               
               
                  Η ΚΕΕΥ CESSDA εκτελεί την αποστολή της συμβάλλοντας στην ανάπτυξη και τον συντονισμό των προτύπων, πρωτοκόλλων και βέλτιστης επαγγελματικής πρακτικής, συμπεριλαμβανομένης της κατάρτισης σε βέλτιστη πρακτική σε σχέση με διανομή δεδομένων και διαχείριση δεδομένων. Η ΚΕΕΥ CESSDA περιλαμβάνει επίσης, κατά περίπτωση, νέες πηγές δεδομένων στην υποδομή.
               
            
               
                  5.
               
               
                  Η ΚΕΕΥ CESSDA προωθεί ευρύτερη συμμετοχή στην ερευνητική υποδομή. Για να διευκολυνθεί η καταχώριση των χωρών που ζητούν υποστήριξη για την περαιτέρω ανάπτυξη των αρχείων δεδομένων κοινωνικών επιστημών, η ΚΕΕΥ CESSDA προχωρεί στην έναρξη δραστηριοτήτων κατάρτισης και ανταλλαγών μεταξύ εδραιωμένων και δυνητικών παρόχων υπηρεσιών.
               
            2.   Επωνυμία και έδρα
      
      (άρθρο 1 του καταστατικού της ΚΕΕΥ CESSDA)
      
               
                  1.
               
               
                  Η Κοινοπραξία Ευρωπαϊκών Αρχείων Δεδομένων Κοινωνικών Επιστημών (CESSDA) έχει τη νομική μορφή Κοινοπραξίας Ευρωπαϊκής Ερευνητικής Υποδομής (ΚΕΕΥ) που έχει συσταθεί δυνάμει του κανονισμού (ΕΚ) αριθ. 723/2009, καλούμενη ΚΕΕΥ CESSDA.
               
            
               
                  2.
               
               
                  Η ΚΕΕΥ CESSDA έχει την καταστατική της έδρα στο Bergen της Νορβηγίας.
               
            3.   Διάρκεια και διάλυση
      
      (άρθρα 22 και 23 του καταστατικού της ΚΕΕΥ CESSDA)
      
               
                  1.
               
               
                  Η ΚΕΕΥ CESSDA υφίσταται μέχρι τη διάλυσή της σύμφωνα με το άρθρο 23.
               
            
               
                  2.
               
               
                  Διάλυση
                  
                              α)
                           
                           
                              Η γενική συνέλευση μπορεί, με πλειοψηφία δύο τρίτων των ψηφισάντων, να αποφασίσει τη διάλυση της ΚΕΕΥ CESSDA.
                           
                        
                              β)
                           
                           
                              Η ΚΕΕΥ CESSDA ενημερώνει την Ευρωπαϊκή Επιτροπή για την απόφαση διάλυσης χωρίς αδικαιολόγητη καθυστέρηση και, σε κάθε περίπτωση, εντός δέκα ημερών από τη λήψη της εν λόγω απόφασης.
                           
                        
                              γ)
                           
                           
                              Τα στοιχεία ενεργητικού που απομένουν μετά την αποπληρωμή των χρεών της ΚΕΕΥ CESSDA κατανέμονται μεταξύ των μελών αναλογικά προς τη συσσωρευμένη συνεισφορά τους στην ΚΕΕΥ CESSDA.
                           
                        
                              δ)
                           
                           
                              Η ΚΕΕΥ CESSDA ενημερώνει σχετικά την Επιτροπή χωρίς αδικαιολόγητη καθυστέρηση και, σε κάθε περίπτωση, εντός δέκα ημερών από την ολοκλήρωση της διαδικασίας διάλυσης.
                           
                        
                              ε)
                           
                           
                              Η ΚΕΕΥ CESSDA παύει να υφίσταται από την ημερομηνία κατά την οποία η Ευρωπαϊκή Επιτροπή δημοσιεύει τη σχετική ανακοίνωση στην Επίσημη Εφημερίδα της Ευρωπαϊκής Ένωσης.
                           
                        
            4.   Ευθύνη και ασφάλιση
      
      (άρθρο 20 του καταστατικού της ΚΕΕΥ CESSDA)
      Ευθύνη:
      
                  α)
               
               
                  Η ΚΕΕΥ CESSDA είναι υπεύθυνη για τα χρέη της.
               
            
                  β)
               
               
                  Τα μέλη και οι παρατηρητές δεν είναι αλληλέγγυα υπεύθυνοι για τα χρέη της ΚΕΕΥ CESSDA.
               
            
                  γ)
               
               
                  Η ΚΕΕΥ CESSDA συνάπτει κατάλληλες ασφαλιστικές συμβάσεις για την κάλυψη των ειδικών κινδύνων που συνδέονται με την κατασκευή και τη λειτουργία της υποδομής της.
               
            5.   Πολιτική πρόσβασης στα δεδομένα
      
      (άρθρο 14 του καταστατικού της ΚΕΕΥ CESSDA)
      
               
                  1.
               
               
                  Η πολιτική της ΚΕΕΥ CESSDA όσον αφορά την πρόσβαση σε δεδομένα συμμορφώνεται με τις συστάσεις και κατευθυντήριες γραμμές του Οργανισμού Οικονομικής Συνεργασίας και Ανάπτυξης (ΟΟΣΑ) σχετικά με την πρόσβαση σε δεδομένα (αρχές και κατευθυντήριες γραμμές του ΟΟΣΑ όσον αφορά την πρόσβαση σε ερευνητικά δεδομένα από δημόσια χρηματοδότηση, ΟΟΣΑ 2007).
               
            
               
                  2.
               
               
                  Δημόσια χρηματοδοτούμενα δεδομένα και μεταδεδομένα που κατέχουν οι πάροχοι υπηρεσιών, εκτός αν προβλέπεται διαφορετικά στο άρθρο 9 παράγραφος 6, είναι προσβάσιμα και παρέχονται δωρεάν στο σημείο πρόσβασης για τη δημόσια έρευνα και εκπαίδευση, και διατίθενται εγκαίρως.
               
            
               
                  3.
               
               
                  Οι πάροχοι υπηρεσιών καθιστούν όλες τις συλλογές δεδομένων προσβάσιμες από εξουσιοδοτημένους ερευνητές για τη δημόσια έρευνα και εκπαίδευση.
               
            
               
                  4.
               
               
                  Οι πάροχοι υπηρεσιών προστατεύουν την ανωνυμία των υποκειμένων των δεδομένων σύμφωνα με τις εφαρμοστέες διεθνείς, ευρωπαϊκές και εθνικές κανονιστικές διατάξεις, καθώς και τα σχετικά δεοντολογικά πλαίσια.
               
            
               
                  5.
               
               
                  Οι πάροχοι υπηρεσιών τηρούν δίκαιες, ανοιχτές και διαφανείς διαδικασίες όσον αφορά την πρόσβαση στα δεδομένα και μεταδεδομένα που βρίσκονται υπό την επίβλεψή τους.
               
            
               
                  6.
               
               
                  Η αρχή της ελεύθερης πρόσβασης στο άρθρο 14 παράγραφοι 2 και 3 δεν υποχρεώνει πάροχο υπηρεσιών να ανταλλάσσει δεδομένα, μεταδεδομένα ή συλλογές δεδομένων, εφόσον αυτό θα αντέβαινε στην εθνική νομοθεσία, τα δικαιώματα πνευματικής ιδιοκτησίας ή άλλους επιτακτικούς νομικούς λόγους.
               
            6.   Επιστημονικό γνωμοδοτικό συμβούλιο
      
      (άρθρο 10 του καταστατικού της ΚΕΕΥ CESSDA)
      
               
                  1.
               
               
                  Η Γενική Συνέλευση διορίζει ανεξάρτητο επιστημονικό γνωμοδοτικό συμβούλιο από τουλάχιστον τέσσερις, αλλά όχι πάνω από επτά επιφανείς, ανεξάρτητους και πεπειραμένους επιστήμονες προερχόμενους από χώρες σε όλο τον κόσμο. Ο διορισμός του επιστημονικού γνωμοδοτικού συμβουλίου βασίζεται σε συστάσεις του διευθυντή. Ο διευθυντής ζητεί συμβουλές από το επιστημονικό γνωμοδοτικό συμβούλιο και το φόρουμ των παρόχων υπηρεσιών. Η θητεία των μελών του επιστημονικού γνωμοδοτικού συμβουλίου είναι τριετής. Τα μέλη μπορούν να επαναδιοριστούν άπαξ.
               
            
               
                  2.
               
               
                  O διευθυντής διαβουλεύεται με το επιστημονικό γνωμοδοτικό συμβούλιο τουλάχιστον μία φορά ετησίως σχετικά με την επιστημονική ποιότητα των υπηρεσιών, τις επιστημονικές πολιτικές και διαδικασίες, καθώς και με τα μελλοντικά σχέδια στο πλαίσιο των πεδίων αυτών.
               
            
               
                  3.
               
               
                  Το επιστημονικό γνωμοδοτικό συμβούλιο υποβάλλει ετήσια γραπτή έκθεση στη γενική συνέλευση, μέσω του διευθυντή, σχετικά με τις δραστηριότητές του. Η έκθεση περιλαμβάνει αξιολόγηση των υπηρεσιών που προσφέρει η ΚΕΕΥ CESSDA στους χρήστες των δεδομένων της. Ο διευθυντής υποβάλλει την έκθεση προς τη γενική συνέλευση από κοινού με τις σχετικές παρατηρήσεις του και τυχόν συστάσεις.
               
            
               
                  4.
               
               
                  Το επιστημονικό γνωμοδοτικό συμβούλιο μπορεί να ζητήσει από τον διευθυντή να προτείνει στη γενική συνέλευση συμπλήρωση των μελών του διοικητικού συμβουλίου, προκειμένου να εξασφαλιστεί ότι είναι αρκετά αντιπροσωπευτικό όλων των πεδίων που καλύπτει η CESSDA ΚΕΕΥ.
               
            7.   Πολιτική όσον αφορά τη διάδοση
      
      (άρθρο 15 του καταστατικού της ΚΕΕΥ CESSDA)
      
               
                  1.
               
               
                  Η πολιτική διάδοσης της CESSDA ΚΕΕΥ υλοποιείται μέσω της οικείας στρατηγικής επικοινωνίας.
               
            
               
                  2.
               
               
                  Η πολιτική διάδοσης καλύπτει τα αποτελέσματα όλων των δραστηριοτήτων που χρηματοδοτούνται από την CESSDA ΚΕΕΥ και είναι ελεύθερα διαθέσιμη, εκτός εάν ήδη υφιστάμενα δικαιώματα πνευματικής ιδιοκτησίας το καθιστούν αδύνατο.
               
            
               
                  3.
               
               
                  Όλα τα τεχνικά έγγραφα, οι πολιτικές, οι βασικές διαδικασίες, οι εκθέσεις παρακολούθησης είναι διαθέσιμα στο κοινό, στον ιστότοπο της ΚΕΕΥ CESSDA.
               
            
               
                  4.
               
               
                  Όλα τα έγγραφα που αφορούν την κάλυψη των υποχρεώσεων των παρόχων υπηρεσιών δημοσιεύονται από τους παρόχους υπηρεσιών.
               
            8.   Διανοητική ιδιοκτησία
      
      (άρθρο 16 του καταστατικού της ΚΕΕΥ CESSDA)
      
               
                  1.
               
               
                  Ο όρος «διανοητική ιδιοκτησία» νοείται σύμφωνα με το άρθρο 2 της σύμβασης για την ίδρυση του Παγκόσμιου Οργανισμού Διανοητικής Ιδιοκτησίας (ΠΟΔΙ), που υπεγράφη στις 14 Ιουλίου 1967.
               
            
               
                  2.
               
               
                  Όσον αφορά ζητήματα διανοητικής ιδιοκτησίας, οι σχέσεις μεταξύ των μελών, των παρατηρητών και των παρόχων υπηρεσιών διέπεται από την ισχύουσα εθνική νομοθεσία, καθώς και από τους σχετικούς διεθνείς κανόνες και κανονισμούς.
               
            
               
                  3.
               
               
                  Διανοητική ιδιοκτησία την οποία μέλη ή πάροχοι υπηρεσιών συνεισφέρουν στην ΚΕΕΥ CESSDA παραμένει στην κυριότητα του κατόχου της διανοητικής ιδιοκτησίας.
               
            
               
                  4.
               
               
                  Εάν η διανοητική ιδιοκτησία προέρχεται από εργασία που έχει χρηματοδοτηθεί από την ΚΕΕΥ CESSDA (άμεση συνεισφορά ή σε είδος), τα εν λόγω περιουσιακά στοιχεία ανήκουν στην ΚΕΕΥ CESSDA. Η ΚΕΕΥ CESSDA μπορεί να παραιτηθεί από τα δικαιώματά της εν όλω ή εν μέρει υπέρ του μέλους, του παρατηρητή ή του παρόχου υπηρεσιών που έχει δημιουργήσει τα δικαιώματα διανοητικής ιδιοκτησίας.
               
            9.   Απασχόληση
      
      (άρθρο 17 του καταστατικού της ΚΕΕΥ CESSDA)
      
               
                  1.
               
               
                  Η ΚΕΕΥ CESSDA τηρεί την αρχή της ισότητας των ευκαιριών απασχόλησης. Οι επιστημονικές θέσεις συμπληρώνονται αφού έχει προηγηθεί ανακοίνωσή τους διεθνώς.
               
            
               
                  2.
               
               
                  Τηρουμένων των απαιτήσεων της εθνικής νομοθεσίας, κάθε μέλος, στο πλαίσιο της δικαιοδοσίας του, καταβάλλει κάθε δυνατή προσπάθεια ώστε να διευκολύνει τη διακίνηση και την παραμονή των υπηκόων των χωρών που συμμετέχουν στις εργασίες της ΚΕΕΥ CESSDA, καθώς και των μελών των οικογενειών τους.
               
            10.   Σύναψη δημόσιων συμβάσεων
      
      (άρθρο 21 του καταστατικού της ΚΕΕΥ CESSDA)
      
               
                  1.
               
               
                  Η ΚΕΕΥ CESSDA αντιμετωπίζει τους υποψήφιους και τους υποβάλλοντες προσφορά στο πλαίσιο σύναψης συμβάσεων με τρόπο ισότιμο και χωρίς διακρίσεις, ανεξάρτητα από το εάν είναι εγκατεστημένοι στην Ευρωπαϊκή Ένωση ή όχι. Η πολιτική σύναψης συμβάσεων τηρεί τις αρχές της διαφάνειας, της αμεροληψίας και του ανταγωνισμού.
               
            
               
                  2.
               
               
                  Οι δημόσιες συμβάσεις μελών και παρατηρητών, οι οποίες αφορούν δραστηριότητες της ΚΕΕΥ CESSDA, συνάπτονται κατά τρόπο ώστε να λαμβάνονται δεόντως υπόψη οι ανάγκες της ΚΕΕΥ CESSDA, ενώ συμφωνούν προς τις τεχνικές απαιτήσεις και προδιαγραφές που εκδίδει ο αρμόδιος φορέας της ΚΕΕΥ CESSDA.